Ханс Магнус Енценсбергер
Лариса

Превод от немски: Венцеслав Константинов, —

chitanka.info

1

на пазара при конете

сладък писък на кларнети

хлопки, шатри и килими

боси циганки; лениво

шишове с овни превъртат

мръсни мургави хлапаци

там: край тлеещия огън

сред дима те зърнах.

2

яркото вечерно слънце

свети в медните казани

а жените се усмихват

рибата цвърчи в тигана,

вятър шумоли в листата

на върбите край реката

там: на камъните бели

улових те в здрача.

3

пада вечер застудява:

здраво хъркат в сън опушен

циганите въглищари

в дрямка сладостна клепачи

и кръчмарите отпущат:

черна нощ стърнища сухи

там: на есенната слама

любихме се до насита.

4

заранта: в косите плява,

в нивите пълзи росата

от небето кряскат птици,

тъмна пак тече реката

как се казва? не научих

и не искам да узная

там: в зелената вода

за последен път те зърнах.

5

в лед реката се сковава

вятърът разнася слама

и студена черна пепел.

там: в снега свещеник крачи

тропа с прът по камънака

дето любовта ни свари.

тропа: сетне се заслушва.

хубаво: че поп не съм.

1957

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.